
Personer:

Odin – enøyd angorakatt

Enkefru Rut Heier – eier av Vinterviks skipsverft

Irene Heier – hennes barnebarn, lærerinne, forlovet med Lasse

Mattias Isaksen – sjømann, ansvarlig for skoleskyss av skjærgårdsungene

Gerda Isaksen – hans kone

Britt Sundstad – deres datter

Sigbjørn Sundstad – hennes mann

Veslejenta Line, Bent og Fred – deres barn

Kjellaug Hansen – Vinterviks største sladrekjerring

Lasse Sandanger – kaptein på ferga, forlovet med Irene

Inger Lise Sandanger – kjæreste med Elling

Hildegunn Sandanger – skoleelev

Rasmus Sandanger – skoleelev, kjæreste med Veronika

Kåre Petter – venn av Rasmus (død)

Sogneprest Robert Graff – gift med Annie

Annie Sørøy-Graff – skolebestyrerinne, gift med Robert

William Graff – deres sønn, skoleelev

Åsta – deres husholderske

Miriam Selskjær – Roberts søster

Andor Selskjær – hennes mann

Svale og Ulrik – deres sønner

Per Ness, den eldre – baker

Eline Ness – hans kone

Per Ness, den yngre – deres sønn, også baker

Elin Ness – hans kone

To barn av det yngre bakerparet Ness

Peggy Ness – kontordame på skolen, Per og Elines datter

Viktoria Swanstrøm – direktørfrue

Direktør Christian Swanstrøm – hennes mann, direktør på verftet

Veronika Swanstrøm – deres datter, skoleelev, kjæreste med Rasmus

Vårin Swanstrøm – deres datter

Alfred Andersen – ingeniør ved verftet, gift med Solvor

Banksjef Råde

Fru Råde – banksjefens kone

Solvor Råde – deres datter, gift med Alfred

Dagny Røren – deres datter, innehaverske av kiosken

Ordfører Johnsen

Laila Johnsen – hans datter

Johnny Rovde – tidligere kjæreste med Laila og kamerat av Lasse (død)

Distriktslege Birk

Lindis Birk – hans kone

Lisen og Kate – deres tvillingdøtre

Elling Messelt – turnuslege, kjæreste med Inger Lise

Lensmann Gjelseth

Lensmannsbetjent Stange – «Flaggstangen» på folkemunne

Reinert Eide – rutebussjåfør

Ragne Eide – hans kone, kantinedame på verftet

Kåre Petter – deres sønn, kamerat av Rasmus (død)

Anne Karine – deres datter

Fru Moseng – sekretær på verftet

Anton Holm – sløydlærer

Margaret Vedø – lærerinne, i samvittighetsekteskap med Ragnar Knutsen

Ragnar Knutsen – lærer, i samvittighetsekteskap med Margaret Vedø

Bergljot Bø – sekretær på lensmannskontoret

Siri Bø – hennes datter

Runar Graham – formann for sveiserne på verftet

Fru Graham – hans kone, innehaverske av frisørsalongen

Herr Dreve – skoselger

Fru Dreve – hans kone, også skoselger

Nancy, Nelly, Nina og Nora – deres døtre


Slik sluttet forrige bok:

«Jeg må dra til barnet mitt. Kåre Petter er alene der ute. Jeg vil være sammen med sønnen min.»

Rut følte smerten til den andre kvinnen som en skarp spiss som traff henne i hjertet. Hun tok et dypt åndedrag før hun svarte tilbake.

«Jeg forstår, men vent, vær så snill, vent!»

Fru Eide snudde seg ikke flere ganger. Hun gikk raskere nå. Snart nådde vannet henne til skuldrene. Nei, nei! Dette fikk ikke lov til å skje. Rut kjente frykten jage gjennom kroppen, den vekket henne opp fra maktesløsheten og fikk henne til å reagere. Lynraskt løp hun ut i vannet og la på svøm.

Rut hikstet da fru Eides hode forsvant under vannflaten. Klærne klebet seg til kroppen og gjorde det tungt å svømme, men det måtte hun ikke bry seg om. Det iskalde vannet sendte frostrier gjennom kroppen hennes. Rut skalv og hakket tenner.

Hvor var hun? Hvor?

Panikken tok henne, hun plasket og fikk vann i munnen.

Hvor? Hvor?

Rut holdt pusten og dukket. Stirret febrilsk rundt seg. Å, Gud! Hun så ingenting. Det var umulig å få øye på noe som helst. Følelsen av å bli kvalt tvang henne opp til overflaten igjen.

Hun hev etter pusten, hostet og spyttet, før hun dukket igjen.

Der! Der så hun en skikkelse, men klarte hun å nå frem i tide?

Rut svømte videre. Hjernen hadde ikke tid til å tenke. Det verket pinefullt i lungene, men nå nærmet hun seg.

Nå! Nå!

Febrilsk fikk hun grepet tak i en flik av en bluse, deretter en arm. Hun forsøkte å hale i den andre kvinnen, men det var så altfor tungt. Det føltes som om lungene hennes var i ferd med å sprenges. Rut nektet å slippe taket i fru Eide, og innså for sent at hun også ble dratt nedover i dypet.

Hun klarte ikke lenger å svømme. Musklene stivnet. Hun svelget vann og hostet. Kreftene var i ferd med å ta slutt.

Rut kjente at hun sank. Kroppen ville ikke lystre henne. Hun hadde ingen krefter til å kjempe imot lenger.

Det suste i hodet, lungene ville ikke mer.

Vannet tok over, presset henne ned mot bunnen. Vann og stumt mørke.

Rut maktet ikke å puste. Øynene klarte ikke å holde seg åpne. Det iskalde vannet omsluttet ansiktet. Hun var i ferd med å drukne. Fortsatt holdt hun et fast grep rundt armen til fru Eide. Som et aller siste håp, når intet annet nyttet.

Vann og stumt mørke. Det var over. Hun hadde forsøkt å redde et liv, men hun mislyktes. Nå ville de begge dø. To liv ville gå tapt, her, nå, i dette øyeblikk. En siste bønn. La det gå raskt, la ingen av oss lide.

Rut slapp ikke taket i fru Eide. Hun klamret seg til den andre kvinnen, eller kanskje var det omvendt. De var sammen om dette nå. På vei ned i dypet. Til stillheten og mørket.

Bare én aller siste tanke. Var dette alt?

Ingen kunne svare.

En brå bevegelse i vannet. Hun sank ikke lenger, noen trakk i henne, dro henne opp. Hodet hennes var ikke lenger under vannet, men over. Sterke armer holdt rundt henne.

Pusten kom tilbake, heftig og rykkvis. Hun gispet etter luft, hostet, harket og spyttet vann. Det sved i øynene, i halsen og i brystet. Hun skalv og skaket, men armene hans omsluttet henne og fikk henne til å føle seg trygg.

Rut åpnet øynene. Hun så uroen i ansiktet til redningsmannen – og også noe annet, noe som bare var deres.

«Er det deg?»

«Ja, det er meg, Rut.»

Stemmen hans var så mild og god.

Hun ville si mer. Det var så altfor mye hun ville si, men hun var for sliten. Han fikk et smil. Senere, tenkte Rut, senere skulle hun si alt dette andre som lå henne på hjerte. Hun lot seg løfte opp, vekk fra alt vannet. Om bord i hans båt. Til tryggheten. Da et ullteppe ble lagt over skuldrene hennes, lukket hun øynene og lot den utslitte kroppen få hvile. Mørket var florlett og ufarlig nå. Hun sank inn i det. Takknemlig.

Da hun våknet, fremstod gårsdagens hendelse som et uklart minne, som allerede var i ferd med å blekne og bli mer diffust. Hun var usikker på om dette virkelig hadde skjedd. Det føltes nesten som om hun hadde vært en tilskuer til dramaet, en som stod på sidelinjen og betraktet det hele.

Kroppen hennes signaliserte noe annet. Hodet var tungt, og tankene lekte gjemsel med henne, de kom og ble borte. Rut tok inn synet av de kjente omgivelsene. Hun var i hvert fall tilbake i sitt eget hjem. Hun befant seg i sin egen seng, på sitt eget soveværelse.

Rut blunket forvirret. Hva i alle dager hadde hendt?

Ganske langsomt og fortsatt uklart svevde minnene fra Telegrafbukta over netthinnen hennes. Hun husket fru Eide som bare fortsatte å vasse i det kalde vannet, helt til hodet hennes ikke lenger var synlig. Rut hadde forsøkt å rope til henne, forsøkt å få henne til å snu. Da det ikke nyttet, kastet hun seg ut i vannet, svømte, dukket, klarte å få tak i den ene armen til fru Eide, før også hun ble dratt under.

Vann og mørke … og så kom redningen.

Rut ble plutselig i tvil om dette virkelig hadde hendt. Kanskje var det bare en drøm? En svært ubehagelig drøm, som endte så overraskende.

Ansiktet hans. Armene hans.

Hvordan kunne han vite at hun trengte ham?

Akkurat i det øyeblikket da alt var i ferd med å ta slutt, kom han. Kanskje burde hun ikke tenkt at det var overraskende, mest av alt var det fint og betryggende. En gang hadde han lovet at han alltid skulle være i nærheten av henne, men det var før de ble atskilt. Før alt ble ødelagt og tok slutt.

Tankene spant videre. Fru Eide. Hvordan gikk det med den ulykkelige kvinnen? Hvordan hadde hun det nå?

De såre, vonde ordene gjenlød i Ruts ører: Jeg må dra til barnet mitt. Kåre Petter er alene der ute. Jeg vil være sammen med sønnen min.

Rut svelget og svelget. Hun var tørr i halsen. Den stakkars moren. Hvordan gikk det med henne? Fru Eide levde vel? Rut stirret skremt på en solstråle som kom inn gjennom en glipe i gardinen. Var det allerede dag? Hvor lenge hadde hun sovet? Å, Gud, fru Eide måtte da være i live?

Rut skjøv seg opp på albuene. Hun måtte opp av denne sengen, ut av værelset for å finne svar.

Døren ble åpnet, og Irene kom inn i værelset med et brett som hun satte fra seg på nattbordet. Hun så strengt på Rut.

«Du blir liggende, farmor.»

«Men jeg føler meg i fin form,» innvendte Rut.

Hun gjorde et forsøk på å sette seg opp, men straks var Irene der og skjøv henne tilbake i sengen.

«Doktor Birk har gitt beskjed om at du skal hvile. Du besvimte av utmattelse da de fikk deg om bord i båten i går kveld. Det er selvsagt høyst forståelig etter alle strabasene du hadde vært igjennom. Du opptrådte som en sann helt, og jeg er utrolig stolt av deg, men vi må også ta hensyn til alderen din. Du er ingen ungdom lenger, farmor. Det blir du snart nødt til å innse.»

Rut syntes barnebarnet kunne spart seg snakket om aldring. Hun var da fortsatt kapabel til å vurdere sin egen helsetilstand.

«Jeg må ta rede på hvordan det står til med fru Eide.»

Irene dro gardinene fra vinduene og lot solen få slippe inn. Det ble nesten for lyst i værelset, syntes Rut. Hun kjente seg lat som lå i sengen mens dagen for lengst var i full gang. Irene satte seg på sengekanten og la kinnet sitt inntil hennes. Stemmen var mildere nå.

«Du skal ikke bekymre deg, farmor. Takket være din snarrådighet går det bra med fru Eide.»

Rut sukket av lettelse. Blikket hennes gikk til brettet på nattbordet. Synet av de påsmurte brødskivene med sveitserost og tomatskiver, eggerøre og røkt laks og koppen med te, fikk magen hennes til å rumle.

«Det ble ingen aftensmat på oss i går kveld.»

«Nei, det skal være visst,» svarte Irene. «Jeg ble livredd da jeg fikk vite hva som hadde skjedd. Det var aldeles forferdelig.»

Mens Rut spiste, fortsatte hennes elskede barnebarn å snakke om hvor vettskremt hun hadde vært kvelden før. Rut lyttet og nikket, men hun var i grunnen mest opptatt av at hun ville miste en hel arbeidsdag. Hun var i ferd med å få orden på tankene nå, og hun ble praktisk og foretaksom. Det måtte være mulig å få til en ordning. Hun ble i hvert fall nødt til å telefonere til fru Moseng og direktør Swanstrøm. Det lot seg nok gjøre når Irene dro til skolen. Rut nikket besluttsomt, før hun grep tekoppen og drakk.

«Jeg har ringt Lindis,» opplyste Irene. «Hun har heldigvis ettermiddagsskift på aldershjemmet og vil tilbringe timene før hun går på jobb sammen med deg.»

«Det er da ikke nødvendig,» mumlet Rut.

«Jo, det er i aller høyeste grad nødvendig,» svarte Irene. «Du trenger tilsyn.»

Rut gremmet seg, men hun skjønte at det ikke nyttet med protester. I dag var det barnebarnet som styrte og bestemte. I det minste fikk hun late som til hun fikk huset for seg selv.

«Hvor er Odin?»

«Han har ligget trofast ved fotenden og passet på deg hele natten. Nå har han spist og tatt seg en tur ut.»

Rut hadde også spist ferdig. Matinntaket hadde gjort henne godt. Hun følte seg mye kvikkere. Irene hadde fortsatt ikke fortalt henne hvordan det gikk til at både fru Eide og hun ble hentet opp av vannet. Hun visste jo hvem som var redningsmannen, men navnet hans var ennå ikke nevnt.

«Hvordan oppdaget de oss?»

Irene gransket henne.

«Husker du ingenting?»

Rut kunne svart at hun både husket for mye og for lite, men det ville bare forvirret Irene. Det kunne meget vel ha fått Rut til å fremstå forvirret også, og hun orket ikke mer snakk om at hun var en gammel, skrøpelig kvinne.

«Bare bruddstykker.»

«Doktor Birk hadde vært hos en pasient på Sandvær, og da skyssbåten passerte Telegrafbukta, fikk de se dramatikken som utspilte seg. Heldigvis reagerte herr Isaksen lynraskt og hoppet over bord.»

Ja, tenkte Rut. Det var Mattias som var den egentlige helten. Hennes bidrag ble stusselig i forhold, og dessuten hadde hun mislykket. Hvis ikke Mattias hadde reddet dem, ville både fru Eide og hun druknet.

«Vi må sende mannen en påskjønnelse for innsatsen,» fortsatte Irene.

Rut ble varm i ansiktet.

«Jeg skal sørge for at det blir gjort.»

«Godt.» Irene ga henne en klem før hun reiste seg. «Nå blir jeg dessverre nødt til å gå fra deg, men som sagt er Lindis på vei. Doktor Birk vil også se til deg i løpet av dagen. Fru Moseng er informert. Hun ble naturlig nok forferdet, og ba meg hilse og si at du må ta den tiden det trenger slik at du blir fullstendig restituert.»

Nei og nei, tenkte Rut. Det fikk være nok nå.

«Nå må du skynde seg,» sa hun til barnebarnet.

Irene kastet et blikk på armbåndsuret på venstre hånd og stønnet høyt.

«Ja, nå må jeg sannelig ile av sted. Vi snakkes mer senere. Jeg skal lage en riktig velsmakende middag.»

Irene lot henne få beholde tekoppen, men hun bar med seg brettet med asjetten der det bare var smuler igjen. Rut ble sittende i sengen. Hun støttet ryggen mot hodegjerdet og lurte på hva Irene hadde sagt til fru Moseng. Hva slags historie var det egentlig som ble fortalt? Irene hadde heller ikke spurt om årsaken til at Rut og fru Eide havnet i sjøen. Hun hadde bare nevnt at det var Ruts fortjeneste at det gikk bra med den andre kvinnen.

Rut skulle gjerne visst hva fru Eide hadde sagt. Det var viktig at de holdt seg til den samme versjonen. Stakkars fru Eide, så vondt hun hadde hatt det. Så vondt hun fortsatt skulle ha det. Rut måtte snarest snakke med henne og forklare at det vonde aldri ville gå over, men det var likevel galt å gi opp. Eller helst burde hun vel finne andre ord. Hun måtte trøste, ikke formane. Det var også galt å overøse en som ikke ville leve, med fraser om at livet var verdifullt uansett hvor ille det føltes. Den slags tanker ville fru Eide selv komme frem til. At det ville ta tid, hadde Rut erfart. Når sorgen ble så uendelig stor og virkeligheten så altfor vond, måtte man kjempe for å finne tilbake til gleden i livet.

Rut innså at hun uansett ikke kunne utrette stort fra sengen. Hun tok en sist slurk, før hun satte fra seg tekoppen på nattbordet der den fikk stå i ensom majestet. Rut konstaterte at hun verken hadde bøker eller blader å fordrive tiden med. I kofferten som fortsatt stod uutpakket i entreen, lå en ny og ulest kriminalroman. Hun hadde vært innom en bokhandel i Trondheim og kjøpt Liljekonvall er hvit som sne av den svenske forfatterinnen Maria Lang. En radio burde hun også hatt. Rut ergret seg over at hun ikke hadde bedt Irene om å hente den vesle, bærbare transistorradioen. Lydkvaliteten var ikke like god som den radiokabinettet i stuen ga, men den dugde.

Hvordan skulle hun holde ut en hel dag i sengen, uten den minste form for atspredelse? Hun kastet et blikk på den lavendelfargede satengmorgenkåpen som hang over en stolrygg, og lengtet etter å ta den på seg. Rut utstøtte et sukk. Hun ble neppe bedre av å ligge uvirksom i en seng. Forresten var det ingenting som feilte henne.

Nei, dette var kjedelig. Hun hadde så visst ikke tenkt å bli liggende her. Rut skjøv dynen til side og rakk akkurat å sette bena på gulvplankene da døren ble åpnet og Lindis kom trippende inn med favnen full.

«God tirsdag, Rut! Ja, jeg håper inderlig at du føler deg litt bedre i dag. Det er rent grufullt å tenke på hvor ille dette kunne endt.»

Nattbordet ble fylt opp av en eske med Kong Haakon, og både Allers, Hjemmet, og Norsk ukeblad. Lindis hadde også husket blyant og viskelær. Rut berømmet henne for det.

«Takk, så snilt av deg.»

«Jeg vet jo at du liker å løse kryssord, men du må for all del ikke anstrenge deg.»

Rut gjentok det samme som hun hadde sagt til Irene.

«Jeg er i fin form.»

«Det er jeg glad for å høre, men du må fortsatt hvile for å samle krefter.»

Lindis tok kommandoen. Rut ble nødt til å legge seg under dynen igjen, og avfinne seg med at Lindis puslet rundt henne med alt snakket sitt.

«Du har utvist en heltemodig innsats. Tenk at du ikke nølte et øyeblikk da fru Eide skled på svaberget og falt i vannet.»

Rut la seg på minne at det var denne versjonen som skulle fortelles. Det gjorde godt å vite at fru Eide allerede hadde klart å skape en alternativ historie. Da var hun i det minste i stand til å se videre, og kanskje også på vei vekk fra alt det bekmørke.

«Vi var heldige,» sa Rut. «Hvis ikke skyssbåten hadde kommet, kunne dette fått en ganske annen utgang.»

Lindis nikket.

«Ja, herr Isaksen må også hedres. I motsetning til min mann er han en dyktig svømmer, men dere fikk legetilsyn straks dere kom om bord i båten så jeg tror nesten vi får inkludere Kjell i denne redningsdåden.»

«Det vil jeg absolutt si,» svarte Rut. «Doktor Birk skal også berømmes.»

Lindis nikket, før hun fortsatte å hedre Mattias. Det ene flatterende superlativet etter det andre smatt ut mellom de røde leppene hennes, og for hvert rosende ord banket hjertet til Rut så høyt at hun fryktet Lindis skulle høre det. Rut dro dynen helt opp til haken, og lot som om hun var trett. Hun klarte å fremkalle en gjesp også.

«Å, kjære deg!» utbrøt Lindis. «Jeg sliter deg aldeles ut med alt skvalderet mitt. Tilgi meg. Er det noe du trenger? Er du sulten? Er du tørst?»

Rut benyttet seg av tilbudet. Hun fikk Lindis til å finne boken i kofferten, fylle på med mer te og også hente et fat med småkaker fra boksene i spiskammeret. Den bærbare radioen befant seg i Irenes private gemakker, og dit ville hun ikke sende Lindis. Det var heller ikke nødvendig. Straks visitten var over og Rut ble alene igjen, skulle hun finne veien til sin egen stue der det var både radiokabinett og fjernsynsapparat.

«Kan du slippe inn Odin også?» ba Rut. «Han vil sikkert ha en matbit.»

Hun forklarte Lindis at det stod en boks med kokt sei i kjøleskapet. Da Lindis gikk for å få inn Odin, skjøv Rut lokket av Kong Haakon og forsynte seg med en konfekt. Hun nøt smaken idet sjokoladen smeltet på tungen. Det ble enda en påminnelse om at hun snarest måtte komme seg på bena. Hvis ikke ville hun ende opp som en trillrund matrone. Lindis returnerte med beskjed om at Odin nektet å komme inn.

«Han løp sin vei da han så meg.»

Rut kjente til at Odin mislikte Lindis, men det lot hun være å nevne. Katter valgte sine bekjentskaper med omhu, og slett ikke alle slapp gjennom det trange nåløyet.

«Odin var nok ikke ferdig med utendørsaktivitetene,» forklarte Rut.

Lindis nikket. Hun hadde hentet en kopp te til seg selv også, og etter at hun hadde forsynt seg med en kake, ble hun mer opptatt av kofferten enn katten.

«Har du vært ute og reist?»

«Jeg var som snarest en tur i Trondheim for å sikre verftet en ny kontrakt,» svarte Rut.

«Så spennende!»

Lindis hadde aldri vært i Trondheim, og nå var nysgjerrigheten hennes vekket. Rut var ikke vond å be. Hun skrøt uhemmet av trøndernes hovedstad og i særdeleshet Britannia Hotel, og holdt det gående så lenge at Lindis glemte tiden og brått fikk det travelt med å komme seg av gårde til aldershjemmet. Selv var Rut blitt så oppstemt av påminnelsen om helgens vellykkede reise, at hun stod opp av sengen. Hun knyttet den lavendelfargede satengmorgenkåpen i livet, og gikk for å lukke inn Odin.

